قرار المحكمة الاوربية المزلزل واللي فيه ضربة للمغرب، بخصوص الغاء اتفاقيات بين الاتحاد الاوربي والمغرب واللي كتعلق بمنتجات الصيد البحري والمنتجات الفلاحية اللي كاينة فالصحرا، فيه اخطر فقرة كتعترف فيها المحكة بالبوليسايو كممثل للسكان الصحراويين. وحسب خبير هضر مع “گود” فإن هاد الفقرة خروج عن الاطار القضائي والتدخل في شؤون العلاقات الدولية، بحيث ليس من اختصاص المحكمة الاوربية ان تحدد شكون عندو الحق يهضر باسم الصحراويين والاعتراف بجبهة البوليسايو. وتابع ذات الخبير الذي فضل عدم ذكر اسمه :” الصحراء فيها منتخبين صوتو عليهم الصحراويين وبنسبة مشاركة كبيرة، في حين البوليساريو تا حد ماصوت عليها وهي موجودة ف ارض دولة اجنبية ومعندهاش لا انتخابات ولا ديمقراطية وكتسلحها دولة اجنبية “. واعتبر المصدر نفسه، القرار ديال المحكمة بانه تدخل سافر في قضية دولية معروضة على الامم المتحدة، وتجاوز للصلاحيات القضائية. المحكمة الاوربية مستقلة عن الاتحاد الاوربي، واخا تكون عندك دبلوماسية قوية صعيب تأثر فيها، دبا المغرب خصو يتحرك ويجمع الحلفاء ديالو ف اوربا ويضغط ويرد بقوة. دبا هنا خاص منتخبي الصحراء والاعيان يطعنو فهاد القرار، لانهم الممثل الشرعي للسكان الصحراويين، حيث هوما كيصوتو وكيترشحو وممثلين ف المؤسسات. 
اخطر ما جا ف قرار المحكمة الاوربية.. الاعتراف بالبوليساريو كممثل للصحراويين.. وخبير لـ”گود”: المحكمة تجاوزت الاطار القضائي وهذا تدخل سافر فقضية معروضة فالامم المتحدة